আবার দৌড় ঝাঁপ শুরু হয়, হাকলবেরি ফিন এসে যোগ দিয়েছে, আছে ডাকাতের দল, গুহার গুপ্তধন, প্রথম প্রেমের উচ্ছাস, কত কী! ইস, কতই বা হবে টমের বয়স, আমার সমানই! সবে হাই স্কুলে উঠেছে! ও ব্যাটা এত মজা করে, এত্তো এত্তো রোমাঞ্চ নিয়ে প্রতিটি দিন পার করে, আর আমার জীবনে কেবলই খাই-শুই-স্কুল-যাই! কত্তো বড় অন্যায়! যদিও টম না হতে পারার জন্য খুব একটা আফসোস হতো না, সবচেয়ে বড় হতাশা আসতো সুইস ফ্যামিলি রবিনসনের যে কোন একজন না হতে পারার জন্য! আহা, কী একখানা জীবন, জাহাজডুবির কবল থেকে উদ্ধার পেয়ে ক্রান্তীয় দ্বীপের স্বর্গরাজ্যে, পদে পদে শিহরণ, নতুন নতুন আবিস্কার, আর কী লাগে জীবনে? নিয়াজ মোরশেদের ঝরঝরে অনুবাদে বইটি অন্তত শখানেক বার পড়েছি নিজে সংগ্রহের পর, নীল সমুদ্দুরের লোনা গন্ধে ভুবন ভরিয়ে দিতো স্বপ্নময় গল্পটি।